L'acord permet a la Generalitat vehicular 406 milions d'euros del FEDER cap a les empreses, les universitats i els centres tecnològics i de recerca.
El Govern ha donat llum verda al finançament del Pla d'acció de l'estratègia de recerca i innovació per a l'especialització intel·ligent de Catalunya, RIS3CAT.
Amb aquest acord, el Govern posa en marxa la maquinària per accelerar les convocatòries i les actuacions de la RIS3CAT i complir els calendaris acordats amb la Comissió Europea.
El sistema de finançament aprovat permet vehicular 406 milions d'euros del Programa operatiu FEDER de Catalunya 2014-2020 cap al teixit productiu i el sistema d'R+D+I de Catalunya, per generar un volum d'inversió en recerca i innovació superior als 1.000 milions d'euros i minimitzar-ne l'impacte en els pressupostos públics:
L'objectiu final de la RIS3CAT és consolidar la innovació com a motor del creixement sostenible, la competitivitat del teixit productiu i la cohesió social.
Catalunya té una base industrial sòlida, un teixit empresarial diversificat i un sistema propi de recerca d'excel·lència.
En aquest context, el Govern aposta per la innovació com a via per potenciar aquests actius i generar llocs de treball de qualitat.
La RIS3CAT implica tots els agents, des de les empreses, les universitats i els centres tecnològics i de recerca fins a l'Administració pública i la ciutadania, mitjançant projectes col·laboratius per a la innovació, que es poden beneficiar del finançament de 406 milions d'euros del FEDER.
La Comissió Europea ha promogut un canvi radical en les polítiques de suport a la recerca i la innovació amb finançament europeu, dins el marc de l'estratègia 2020 i de la política de cohesió per al període 2014-2020.
Catalunya, a través del RIS3CAT, s'ha posicionat a la Unió Europea com una de les regions pioneres i referents en aquesta nova orientació de les polítiques de recerca, amb un model molt més col·laboratiu.
Això suposa que tots els agents del sistema (administracions públiques, agents de recerca i innovació, empreses i ciutadania) interactuen per donar les millors respostes als reptes econòmics, socials i ambientals.
En aquest sentit, Catalunya ha estat convidada a la conferència d'avaluació de la política de cohesió de la Comissió Europea del 2016.
Aquesta trobada, que tindrà lloc a la ciutat de Sofia el 16 i 17 de juny, servirà per presentar la RIS3CAT davant dels experts de la Comissió, el món acadèmic i autoritats de gestió dels fons europeus.
Amb la voluntat de definir les línies mestres de les polítiques públiques per a la millora de la competitivitat, el 2014 el Govern va aprovar la RIS3CAT, en el marc de l'estratègia Catalunya 2020 (ECAT 2020), aprovada el 2012.
Per la seva banda, el Programa operatiu FEDER de Catalunya 2014-2020, aprovat per la Comissió Europea el febrer del 2015 (dotat amb 800 milions d'euros del FEDER), se centra en el suport a la innovació i el coneixement, el foment del dinamisme empresarial i la transició cap a un model de desenvolupament sostenible.
Igualment, el Programa operatiu FSE de Catalunya 2014-2020 (amb un pressupost de 305 milions d'euros) vol combatre les elevades taxes d'atur, potenciar l'ocupació de qualitat, la formació professional, la formació permanent, l'emprenedoria, la disminució de les bretxes de gènere en el mercat de treball i la reducció de les taxes de pobresa.
Més enllà de la RIS3CAT, l'acord aprovat estableix les bases per definir un marc estable per al conjunt d'agents que participen en els programes operatius del FEDER i del FSE (amb l'objectiu d'executar els fons que tenen assignat i augmentar les sinergies entre ambdós programes).
De fet, un dels principals objectius d'aquests programes és crear llocs de treball de qualitat.
La RIS3CAT s'impulsa i es coordina des del Departament de la Vicepresidència i d'Economia i Hisenda, en estreta coordinació amb el Departament d'Empresa i Coneixement.
La gestió de les convocatòries i actuacions principalment recau en el Departament d'Empresa i Coneixement, però hi ha altres departaments que també participen en la gestió d'actuacions: el Departament de Governació, Administracions Públiques i Habitatge, que, mitjançant la Direcció General d'Administració Local, gestiona la convocatòria de projectes d'especialització i competitivitat territorial; el Departament de la Presidència, que, mitjançant la Direcció General de Telecomunicacions i Societat de la Informació, participa en la gestió d'actuacions d'activitats emergents, i els departaments de la Vicepresidència, d'Economia i Hisenda, de Salut i de Territori i Sostenibilitat, que participen en la gestió del programa de compra pública d'innovació.